google/wiki40b huggingface dataset:
KFUM-Kameratene Oslo

Historie

KFUM-kameratene, eller «Kåffa» på dagligtale, ble stiftet 1. januar 1939 av en kameratgjeng i Oslo, mens klubbens første formann ble John Larsen. KFUM holdt lenge til i Oslo sentrum, men flyttet tidlig på 1970-tallet til Ekeberg. Den flyttingen markerte starten på en satsing på barne -og ungdomsarbeid i KFUM. KFUM spilte i den gamle 3. divisjonen (nåværende 2. divisjon) i 1984 og 1986. I tillegg var klubben i 3. runde i NM i 1984 etter å ha slått ut Eik fra Tønsberg i 2.–runde som da ledet Tippeligaen som var KFUMs beste prestasjon i NM før 2019, hvor de tapte mot Odd i kvartfinalen.

OBOS-ligaen

KFUM spilte i 2016 på nest øverste nivå i Norge for første gang, men rykket ned etter å ha blitt nest sist i Obosligaen. I 2017 spilte i 2. divisjon. De endte på annenplass i 2018, noe som resulterte i kvalifisering for OBOS-ligaen, som de vant, og rykket opp.

NM

I NM 1984 kom klubben til 3. runde etter å ha slått ut Eik fra Tønsberg i 2. runde som da ledet Tippeligaen. 
I NM i 2007 ble KFUM slått ut av Skeid i 2. runde etter ekstraomganger. 
I 2008 tok Kåffa seg igjen til 2. runde i cupen, der motstander var Strømsgodset på KFUM Arena. Til tross for et tremålstap (0-3) var det stor stemning og det ble satt tilskuerrekord på Ekeberg med 725 betalende tilskuere. 
I NM i 2010 gikk KFUM nok en gang til 2. runde, der de tapte 3-1 mot Moss på Melløs Stadion. 
I NM i 2011 kvalifiserte KFUM for 2.runde etter at de slo ut Brumunddal i 1.runde 3-2. I 2. runde møtte KFUM Hønefoss på KFUM Arena, en kamp som endte 2-0 til Hønefoss. 
I NM i 2012 kvalifiserte KFUM seg for 2.runde etter at de slo FK Tønsberg i 1.runde, 2-1. I 2.runde spilte KFUM mot Mjøndalen, men tapte denne kampen 2-0. 
I 2015 tok KFUM imot Stabæk i andre runde, hvor de tapte 1-3 og satte ny publikumsrekord med 934 tilskuere.
I 2016 klubbens første sesong i OBOS-ligaen ble de slått ut av Vålerenga i tredje runde, etter at de først slo Kråkerøy IL og Gjøvik-Lyn i henholdsvis første og andre runde.
I Norgesmesterskapet i fotball for menn 2019 tok klubben seg til kvartfinalen i cupen for første gang, der skal de møte Odds ballklubb. De hadde da slått Tromsdalen 2-1 på hjemmebane i fjerde runde, Nest-Sotra 4-0 på bortebane i den tredje runden. Nordstrand 1-0 og Asker 3-2 i hhv første og andre runde. Begge kampene ble spilt på bortebane.

Drakt

Drakten til KFUM er rød og hvit. Shortsen er blå og sokkene er hvite. Hovedsponsor for klubben er OBOS, mens andre aktører som reklamerer på spillertrøyen er Enjoy bonusguiden, Capus Financials, Intility og Torshov Sport. Laget har sponsoravtale og skoavtale med Adidas som produserer klubbens utstyr.

Logoen

Logoen til KFUM består av en sirkel som omkranser en trekant. Trekantens ender symboliserer KFUMs tre verdier; ånd, sjel og legeme. KFUMs filosofi dreier seg om å ta vare på mennesket som en helhet og dermed de tre sidene. Sirkelen inneholder grunnleggelsesdato og fullt klubbnavn.
Danneel Harris

Privatliv

Danneel Harris giftet seg i 2010 med kjæresten gjennom flere år, Supernatural-stjernen Jensen Ackles. De har tre barn. De to ble sammen under innspillingen av filmen "Ten Inch Hero" fra 2007.
Degernes

Etymologi

Navnet Degernes er satt sammen av adjektivet diger (dvs. stor) og substantivet nes.
Flystyrten ved Vierli i 1945

Flystyrten ved Vierli i 1945 var flystyrten av et Royal Air Force-fly av typen Short Stirling Mk.IV – LK 332 ved Vierli på Vegårshei, nedskutt av tyske jagerfly under andre verdenskrig natt til 31. mars 1945.

Oppdraget

Flyet, som var et fire motors bombefly ombygd for transportoppdrag, tok av fra RAFs flybase i Shepherds Grove i Suffolk i England klokken 21.00 kvelden 30. mars. Det var lastet med utstyr for dropp til hjemmestyrkene i Telemark. Det hadde fått fjernet endel av bevæpningen grunnet at man ønsket å ha med mest mulig last. Dette gjorde at det var et lett bytte for de to tyske nattjagerne da det kom inn over kysten ved Risør. Flyet var kun bevæpnet med haleskyts med fire Browning M1917 maskingevær i kaliber .30-06 Springfield.

Nedskytingen

Flyet ble skutt i brann over Sørfjorden, og styrtet ved Vierli-gården i Vegårshei, omtrent 50 meter fra gamle Søndeled kommunegrense. Vrakrester og likdeler ble spredt utover et større område, alle seks britene ombord omkom. Delene av mannskapet ble samlet opp og lagt i tre kister. Disse ble fraktet til kirkegården på Søndeled, hvor det ble holdt begravelse 3. april, kun bevitnet av tyskere. Noen år senere ble det reist en gravstøtte med navnene på de omkomne, og denne blir bekranset hvert år på 17. mai. Oppe på krasjstedet ble det reist et minnesmerke i 1983 av Kiwanis Club Risør, denne blir bekranset på frigjøringsdagen 8. mai hvert år.
Tommy Emmanuel

Biografi

I ung alder ble Emmanuel inspirert av gitarlegenden Chet Atkins og han fikk sin første gitar allerede da han var fire år gammel. Han lærte å spille etter gehør og fikk ingen formell undervisning. Sammen med broren, Phil, startet de et familieband og da faren døde i 1966 fikk den australske countrystjernen Buddy Williams øye på de begavede brødrene. Han tok dem ut på veien helt til de ble tvunget å slutte å reise av barnevernet. Emmanuel måtte begynne på vanlig skole og i helgene spilte han i bandet The Trailblazers med søsknene Chris på trommer og Virginia på slidegitar. Samtidig underviste han i gitar og deltok i konkurranser på TV. 
Som tenåring flyttet Tommy Emmanuel til Sydney på søken etter en profesjonell karriere som musiker. Han spilte på klubber rundt om i byen og ble etterspurt som studiomusiker, og i 1985 begynte han i bandet Dragon som allerede var kjent i Australia. Senere i karrieren sin har han spilt med musikere som Chet Atkins, Eric Clapton, Les Paul, George Martin og Air Supply.
Tommy Emmanuel spiller turneer i hele verden og konsertene hans er spesielt populære av tilhengerne hans på grunn av den energiske og engasjerende sceneopptredenen. 
Emmanuel ble i dronningens fødselsdagsliste for 2010 utnevnt til medlem av Order of Australia for sin musikalske innsats og for sitt samfunnsnyttige bidrag til Kids Under Cover.
Harpun

En harpun er et stikkvåpen utviklet til jakt og fangst, spesielt av sjøpattedyr som seler og hvaler, men også til fangst av større fisk. Spissen på harpunen er utstyrt med mothakere for å unngå at byttet kan frigjøre seg fra harpunen etter at det er truffet. I enden av harpunen har mange valgt å feste en line, som gjør det mulig å kontrollere byttet. Det finnes to hovedtyper av harpun, såkalt håndharpun og granatharpun.

Håndharpun

Håndharpunen er et stikkvåpen som er avhengig av et støtskaft for å trenge inn. Etter innstikking har skaftet ingen betydning fordi linen er festet til selve harpunspissen, som benyttes til å trekke til seg fangsten. Dette er et gammelt fangstredskap, kjent helt tilbake fra steinalderen. Våpenet brukes fortsatt av arktiske jegerfolk til fangst av sel og hval. Sportsdykkere bruker dessuten moderne utgaver av dette våpenet til harpunering av fisk.
Vestlandske Boligbyggelag

Vestlandske Boligbyggelag (Vestbo) ble startet 25. april 1946 og opererer i Bergen i Hordaland foruten nabokommunene Askøy, Lindås, Meland, Fjell, Vaksdal og Voss. I 2008 ble Kvinnherad Boligbyggelag innlemmet i Vestlandske Boligbyggelag.
Boligbyggelaget har ca. 21 700 medlemmer og forvalter 11 700 boliger i 257 borettslag, sameier og andre selskap.
Vestlandske Boligbyggelag er en del av Norske Boligbyggelags Landsforbund (NBBL).
Basketball under Middelhavslekene 1987

Basketball under Middelhavslekene 1987. Basketball var en av flere sporter under de tiende middelhavslekene som ble arrangert i Latakia i Syria i perioden 11. til 25. september 1987. Det var tiende gangen som basketball var med på programmet under Middelhavslekene. Det var to turnerninger, en for menn og en for kvinner. Seks herrelag og fire damelag deltok. Det var første gangen som kvinner deltok i basketball i middelhavslekene. Tyrkia vant herreturneringen og Albania vant dameturneringen
Nasjonaldemokratene

Nasjonaldemokratene var et norsk politisk parti som stilte til valg i Oslo i 1991, selv om det aldri var offentlig registrert som parti. Det var ledet av den markante innvandringsmotstanderen Hege Søfteland. Partiet samarbeidet med både Den Norske Forening og Folkebevegelsen mot innvandring. Søfteland er i dag medlem av Demokratene.
Partiet fikk 655 stemmer.
I 2006 ble det stiftet et nytt parti med samme navn, Nasjonaldemokratene, med nasjonalistisk politikk. 
I 2007 slo Nasjonaldemokratene seg sammen med det nyoppstartede NorgesPatriotene.
Norges samferdselsminister

Norges samferdselsminister er medlem av regjeringen og sjef for Samferdselsdepartementet. Denne personen har egentlig ikke tittelen «minister», men statsråd. Likevel brukes tittelen i dagligspråket. Samferdselsdepartementet, opprettet i 1946, har ansvaret for samferdsel og kommunikasjon i hele landet og underliggende departementet finnes syv etater: Nasjonal kommunikasjonsmyndighet, Statens jernbanetilsyn, Luftfartstilsynet, Statens havarikommisjon for transport, Jernbaneverket, Taubanetilsynet og Statens vegvesen. Før 1946 hadde Arbeidsdepartementet ansvaret for oppgavene Samferdselsdepartementet i dag innehar.
Norges første samferdselsminister var Nils Langhelle (Ap), som medlem i Einar Gerhardsens andre regjering fra 1946 til 1952. Han er per i dag den nest lengst sittende samferdselsministeren like bak Kjell Opseth (Ap).
Glomsteinskjær

Glomsteinskjær, også kjent som Holmskjær, er et avlangt skjær utafor Glomstein og Holmen vest på Nøtterøy i Færder kommune. Skjærets høyeste punkt er på rundt 3,7 meter over havet.
Skjæret og området rundt utgjør Glomsteinskjær fuglefredningsområde, som ble oppretta i 2009 for å «ta vare på fuglelivet og fuglenes livsmiljø knyttet til et viktig hekkeområde for en rekke sjøfuglarter».
Adansonia digitata

Adansonia digitata er den mest utbredte arten av baobabtrær (Adansonia) på det afrikanske kontinentet, og finnes på savannene i Afrika sør for Sahara.
Det vitenskapelige hovednavnet er til ære for den europeiske naturforsker som først beskrev treet, Michel Adanson, som på 1700-tallet anla den første botaniske have i Senegal, i Saint-Louis. Tilnavnet (artepitheton) digitata spiller på bladenes utforming. De består av fra fem til ni enkeltblader og kan minne om menneskelige fingre.
Mastax thermarum

Utbredelse

Mastax thermarum finnes i Europa. Den er ikke funnet i Norge.

Utseende

Mastax thermarum har en matt svart farge på dekkvingene. På hver dekkvinge er det to lyst gule avlange flekker. Dekkvingene har ikke synlige lengdestriper (riller), litt av bakkroppen stikker fram bak dekkvingene. Kjevene, følehornene, halsskjoldet, hodet og beina har en mer brun-rød farge. Den samme brun-røde fargen finnes som en lengelinje langs midten, over sømmen på dekkvingene. Hodet er mørkt, nesten svart, midt i.

Levevis

Mastax thermarum finnes i tilknytning til åpne solrike lokaliteter. Både de voksne og larvene lever som rovdyr. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Ti i skuddet

Ti i skuddet et et norsk musikkprogram og hitliste som gikk på NRK Radio fra 1965 til 2007. Programmet var et populæritetsbarometer for populærmusikk på det norske markedet, der en jury på 200 ungdommer stemte på låtene de likte best. Ordingen med jury ble erstattet av telefonstemmer i 1992. Programmet gikk opprinnelig annenhver uke, men ble etter hvert sendt hver uke. Vidar Lønn-Arnesen ledet programmet frem til 1990. Steinar Fjeld var vikar fra 1985, og ledet programmet alene fra 1991 til 1998. Programmet gikk opprinnelig på P2, men ble flyttet til P3 i 1993.
Første sending gikk på luften 23. april 1965. 30. september 1992 ble programmet sendt på P2 for siste gang, og 14. oktober tok P3 over musikkprogrammet. Siste program ble sendt 16. april 2007.
NRKs listepop-program var populært blant flere generasjoner unge, men tok en pause på 1970-tallet. I 1980 var programmet tilbake igjen for fullt. På starten av 2000-tallet ble «Ti i skuddet» sendt i kanalen mP3 hver mandag med Håvard Sylte som programleder. Programmet hadde da endret tittel til 10 i skuddet.

Opplegg

Ti i skuddet var ungdommens eget program. To juryer, hver bestående av 100 ungdommer, trykket på mentometerknapper for å stemme på de låtene de likte best, og de bestemte også hvem som skulle vinne. Dette var helt nytt i radioen på den tiden. Listene fra Ti i skuddet ble et stort samtaleemne blant ungdommer i flere generasjoner. 23. april 1992 gikk NRK bort fra praksisen med å ha to ungdomsjuryer, med 200 mennesker i studio. I stedet fikk radiolytterne stemme på sine favoritter via telefon. Avgjørelsen om dette ble gjort av økonomiske årsaker, og fordi NRK mente det var mer rettferdig å la lytterne selv bestemme hvilke låter som skulle ha poeng. Det ble samtidig bestemt at programmet skulle sendes fra NRK Tyholt i Trondheim, i stedet fra Marienlyst.
Omo nasjonalpark

Dyreliv

I Omo nasjonalpark er det registrert 79 pattedyrarter, 312 fuglearter, minst 13 fiskearter og et titalls krypdyrarter. Av pattedyr finnes det flokker av afrikansk bøffel, sebra, eland, kuantiloper og grants gaselle. Arter som er relativt vanlige omfatter løve, sjiraff, struts, stor kudu, hyene og vortesvin. Geparder finnes også, men er sjeldne. Elefanter kan også forekomme, men bare i visse årstider. I nærheten av elvene finnes primatene guerezacolobus-ape og brazzamarekatt - i tillegg til flodhester og store krokodiller. Ved Illilbai varme kilder midt i parken er det mulig å observere mange forskjellige dyr når de kommer for å drikke om morgenen og kvelden. Slangearter som lever i parken er blant annet klippepyton, svart mamba og svarthalset spyttekobra.

Historie

Parken ble formelt opprettet i 1966, men etter 1970 ble lite gjort for å håndheve grensene og park-reglementet. De neste 20 årene forfalt infrastrukturen i parken, og moralen blant de ansatte var lav. I 1978 fikk myndighetene en rapport som anbefalte å slå sammen Omo og Mago nasjonalparker i én stor park med navnet Greater Omo National Park. Forslaget innebar at urbefolkningsstammene av Mursi- og Bodi-folket måtte tvangsflyttes og utestenges fra parkenes område. Ingenting ble imidlertid gjort, og mangelen på styring og håndheving av de to nasjonalparkene resulterte i at Omo og Mago i praksis var nasjonalparker bare på papiret.
I mars 1993 ble det gjennomført en prosjektanalyse for et EU-finansiert utviklingsprogram av Omo, Mago og Nechisar nasjonalparker. Prosjektet ble kalt Southern National Parks Rehabilitation Project , og i 1995 ble fase 1 startet. Målet for første fase var å etablere og stake ut grensene til de tre nasjonalparkene samt å tømme dem for bosetninger. Ingen av målene ble oppnådd, og prosjektet strandet. 
I februar 2004 signerte etiopiske myndigheter en avtale med den nederlandske stiftelsen African Parks Foundation - senere omdøpt African Parks Network - om å overta driften av Nechisar og Omo nasjonalparker for en 25-års periode. Avtalen inneholdt en klausul om at myndighetene måtte sørge for at parkene var tomme for fastboende mennesker før stiftelsen tok over ansvaret. På tross av tvangsflytting greide ikke myndighetene å tømme parkene for fastboende (som i hovedsak var urbefolkning), og i 2008 kansellerte African Parks Foundation kontraktene og overførte ansvaret for begge nasjonalparkene tilbake til myndighetene.  
I 2011 kunngjorde Etiopias regjering at store områder av Omo og Mago nasjonalparker skulle gjøres om til industrielt drevne sukkerplantasjer under ledelse av det statlig eide Ethiopia Sugar Corporation. Demningen Gilgel Gibe III på nordøst-grensen til parken skal sørge for vann til irrigasjon, og Omo nasjonalpark fikk dermed redusert sitt areal fra 4 068 til 3 566 km² i tillegg til at de naturlige svingningene i elven Omos vannføring forsvinner.
Raskeste runde

I motorsport er raskeste runde den raskeste runden i løpet av et løp. I noen serier, som A1 Grand Prix og GP2, får føreren som setter den raskeste runden bonuspoeng. I Formel 1 fikk førerne inntil 1960 poeng for å sette den raskeste runden. Michael Schumacher har den nåværende rekorden for flest raskeste runder med 76 stykker. Siden 2007 er DHL Fastest Lap Award blitt tildelt den føreren i Formel 1 som har flest raskeste runder i løpet av en sesong.
I Grand Prix Motorcycle Racing, eller MotoGP, får man ikke poeng for raskeste runde.  Giacomo Agostini har den nåværende rekorden for flest raskeste runder, 117 stykker.  Valentino Rossi, som fortsatt er aktiv kjører i serien, er på 4.-plass med 74 raskeste runder.
EM på skøyter 2016

Norske kommentatorer

De norske TV-kommentatorene for NRK var ved Carl Andreas Wold og Even Wetten som satt i studio i Norge, mens utenrikskorrespondenten Morten Jentoft gjorde intervjuer i skøytehallen. Jentoft ble først nektet visum med reise fra Russland (hvor han har sitt utenrikskontor) til Hviterussland, men fikk ordnet det etter kort tid og rakk mesterskapet i tide.
24. ubåtdivisjon

24. ubåtdivisjon (russisk 24-я дивизия подводных лодок (Ягельная Губа)) er en russisk ubåtdivisjon underlagt Nordflåten og har hjemmehavn i Jagelnaja Guba.
Nemophora minimella

Utseende

En liten (vingespenn 11 – 13 mm), spinkel, metallisk farget møll med lange antenner. Antennene er trådformede, mørke i de innerste 2/3, hvitaktige ytterst. Hos hannen er de omtrent dobbelt så lange som forvingen, hos hunnen rundt så lange som forvingen. Hannen har påfallende store fasettøyne, og hodet, labialpalpene og forkroppen er kledt med lange, utstående, svarte hår. Hunnens hode er kledt med gule, oppstående, hårlignende skjell, forkroppen er metallisk grønnaktig. Vingene er metalliske fargede, grønnaktige i den indre halvdelen og bronseaktige i den ytre, med et ganske skarpt skille mellom de to områdene. Bakvingen er tynt skjellkledt, grå med et fiolett skjær.

Levevis

Arten finnes i Norden i to forskjellige miljøer: fuktige enger der det vokser blåknapp (Succisa pratensis), og tørre, blomsterrike sandmarker med arten bakkeknapp (Scabiosa columbaria) (meget sjelden i Norge). Disse er larvens næringsplanter. Hunnen legger egg på blomsterhodene, der larvene spiser den første tiden før de lager seg en hylse av plantedeler, denne holder de seg i resten av larvetiden. De voksne sommerfuglene flyr i juni og juli.

Utbredelse

Den er utbredt i Mellom- og Øst-Europa, og det sørlige Nord-Europa. I Norge er den kjent fra noen få lokaliteter i Østfold, Aust-Agder og Hordaland.
Arten blir vurdert som Sårbar (VU) på den norske rødlisten fra 2015
Bageshwar (distrikt)

Demografi

Ved folketellingen i 2011 var det 259 840 innbyggere i distriktet, mot 249 462 i 2001. Den urbane befolkningen utgjør 3,50 % av befolkningen.
Barn i alderen 0 til 6 år utgjorde 13,34 % i 2011 mot 16,52 % i 2001. Antallet jenter i den alderen per tusen gutter er 901 i 2011 mot 930 i 2001.
Dardanelle-demningen

Dardanelle-demningen er en demning med vannkraftverk (tradisjonelt elvekraftverk) i Pope County, i nordvestre deler av delstaten Arkansas i USA. Anlegget ligger ved Arkansas River. Kraftverket har en installert produksjonskapasitet på 161 MW, fordelt på åtte turbiner.
Russelasarettet i Øverbygd

Russelasarettet i Øverbygd var et lasarett for russiske krigsfanger i Øverbygd i Målselv kommune. Det var i drift i perioden mellom 1940 og 1945. Tyskerne skal ha hatt omtrent 1000 russiske krigsfanger i Øverbygd på slutten av andre verdenskrig.
Lasarettet lå på en åpen plass som ligger ned mot Holmen Leir. Denne plassen heter i dag Hinderbanen.
Elfsysla

Elfsysla eller Elv(e)syssel (norrønt Elfarsýsla, svensk Älvsyssel), var i middelalderen et syssel i Norge som omfattet søndre del av Ranafylke, området som senere ble Båhuslen. Navnet kommer av elven Elfir (svensk Göta älv) som dels dannet grensen mellom Norge og Västergötland i Sverige og mellom Norge og Halland i Danmark, sistnevnte inntil begynnelsen av 1200-tallet.

Historie

Ved kong Sverres inndelning av Norge i sysler på slutten av 1100-tallet, ble det daværende Ranafylke delt i Ranrikesysla i nord og Elfsysla i syd, med grensen ved dagens Uddevalla. Den eldste byen i Elfsysla var Konghelle, som på 1100-tallet var den tidvis kongelig residensby og Norges faktiske hovedstad. Omkring denne tiden ble byen angrepet av vendere fra Pommeren, antakelig den eneste gangen Norge har vært invadert av slavere (inntil Den røde armés invasjon av Øst-Finnmark i 1944).
Kong Håkon V Magnusson anla i 1308 Båhus festning, som i årene etter ble Norges, kanskje Nordens sterkeste festning. I senmiddelalderen og i unionstiden med Danmark frem til 1660 ble sysselordningen gradvis avløst av et system med len, og i 1476 ble Elfsysla for første gang omtalt som Båhuslen, hvilket etterhvert omfattet hele det gamle Ranarike. Båhuslen ble avstått til Sverige etter freden i Roskilde i 1658.

Elfsysla som forlening

I 1304 ble Elfsysla forlent av Håkon Magnusson til hertug Erik Magnusson ettersom den svenske hertugen var trolovet med kongens datter Ingebjørg. Etter at Håkon skiftet side i brødrestriden mellom hertugene Erik og Valdemar på den ene siden og kong Birger Magnusson på den andre, beleiret han Eriks oppholdsted Konghelle og Ragnhildsholmen. Det var i forbindelse med denne konflikten han etablerte Båhus festning.
Etter freden i Helsingborg i 1310 måtte hertug Erik frasi seg Elfsysla, men det er ikke kjent om området ble tilbakeført til Norge. Forøvrig giftet Erik og Ingeborg seg i Oslo i 1312, og året etterpå feiret de bryllupsfest i Lödöse ved Göta älv, en av støttepunkene i Eriks Vest-Svenske hertugdømme som omfattet Västergötland, Dalsland og Värmland.
I 1319 ble Elfsysla forlent til Eriks enke, hertuginne Ingeborg, som en del av hennes underhold i forbindelse med at sønnen Magnus Eriksson som treåring ble konge i både Norge och Sverige. Også for henne var Elfsysla del av et større län, ettersom hun også hadde Lödöse og Axevalla hus, derunder fem herreder i Västergötland og Värmland samt Nordre Halland. I 1327 ble Ingebjørg tvunget til å avtså sine norske len, det samme hadde hun gjort med de svenske året før.
I 1359 fikk dronning Blanka av Namur Elfsysla (uten Orust) som morgengave og erstatning for Tunsberg len.
De Havilland Canada DHC-6 Twin Otter

Twin Otter i Norge

Twin Otteren spilte en sentral rolle i utviklingen av det norske kortbanenettet. Flyet bruker relativt lite rullebane på take-off og landing, noe som gjorde at man kunne bygge små og enkle flyplasser mange steder i Norge. Dette medførte en kraftig forbedring av kommunikasjonene flere steder i Distrikts-Norge. Widerøe hadde i mange år en stor flåte av Twin Otter-fly. Den siste Twin Otteren ble tatt ut av rute i mars 2000 da Båtsfjord fikk en ny flyplass som kunne ta imot større propellfly.
I alt fem Twin Ottere ble anskaffet til Luftforsvarets 719 skvadron. De siste av disse ble solgt til utlandet i 2001, noe som markerte den foreløpige slutten på bruk av Twin Ottere i Norge. Ifra det siste salget i 2001 til 2006 fantes det ingen norskregistrerte eksemplarer.
Tønsberg fallskjermklubb kjøpte i 2006 en Twin Otter som tidligere var benyttet av Luftforsvaret, og den 17. april 2006 landet flyet på Sandefjord lufthavn. Flyets base er Jarlsberg flyplass utenfor Tønsberg.
Mras-Su

Mras-Su (russisk: Мрас-Су) er ei elv i Kemerovo oblast i Russland. Den er ei sideelv til Tom (i Obs nedbørfelt. Den har sitt utpring i Abakanfjellene, og munner ut i Tom ved byen Myski. Den er 338 kilometer lang og har et nedbørfelt på 8 840 km².